U-I-123/25
Natisni
Opravilna št.:
U-I-123/25
Datum odločitve:
30. 10. 2025
ECLI:
ECLI:SI:USRS:2025:U.I.123.25
Akt:
Javno naznanilo o objavi pobude v postopku državnega prostorskega načrtovanja za Jedrsko elektrarno Krško 2 št. 35010-1/2022-2550 z dne 30. 6. 2025
Izrek:
Pobuda za začetek postopka za oceno ustavnosti in zakonitosti Javnega naznanila o objavi pobude v postopku državnega prostorskega načrtovanja za Jedrsko elektrarno Krško 2 št. 35010-1/2022-2550 z dne 30. 6. 2025
se zavrže.
Evidenčni stavek:
V postopku za oceno ustavnosti in zakonitosti predpisa Ustavno sodišče ni pristojno za presojo akta, ki po svoji pravni naravi ni predpis.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Zoran Kus, Ljubljana
Datum vloge:
1. 9. 2025
Vrsta odločitve:
sklep
Vrsta rešitve:
zavrženje
Dokument:
US34270
Dokument v PDF obliki:
U-I-123-25.pdf
145 KB
Prenesite datoteko
U-I-123/25-4
30. 10. 2025
SKLEP
Ustavno sodišče je v postopku za preizkus pobude
Zorana Kus
a
,
Ljubljana
, na seji 30. oktobra 2025
sklenilo:
Pobuda za začetek postopka za oceno ustavnosti in zakonitosti Javnega naznanila o objavi pobude v postopku državnega prostorskega načrtovanja za Jedrsko elektrarno Krško 2 št. 35010-1/2022-2550 z dne 30. 6. 2025
se zavrže.
OBRAZLOŽITEV
1. Pobudnik izpodbija Javno naznanilo o objavi pobude v postopku državnega prostorskega načrtovanja za Jedrsko elektrarno Krško 2 št. 35010-1/2022-2550 z dne 30. 6. 2025 (v nadaljevanju Javno naznanilo). Zatrjuje, da je v neskladju s 3., 72., 74. in 120. členom Ustave, 52. členom Zakona o urejanju prostora (Uradni list RS, št. 199/21, 23/24, 109/24 in 75/25 – v nadaljevanju ZUreP-3), 76. in 77. členom Zakona o varstvu okolja (Uradni list RS, št. 44/22 in 23/24 – v nadaljevanju ZVO-2), Uredbo (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (UL L 328, 21. 12. 2018) ter 6. in 7. členom Aarhuške konvencije.
[1]
Pobudnik trdi, da ima kot državljan, davkoplačevalec, prebivalec Republike Slovenije in član vključene javnosti v smislu ZVO-2 in Aarhuške konvencije neposredni pravni interes za vložitev pobude. Z objavo Javnega naznanila naj bi nastale neposredne pravne posledice, saj se je s tem formalno začel postopek priprave državnega prostorskega načrta (v nadaljevanju DPN) za Jedrsko elektrarno Krško 2. Pobudnik utemeljuje, da je bil z Javnim naznanilom postopek sprejemanja navedenega DPN sprožen brez ustavne, zakonske in strateške podlage, v nasprotju z načeli pravne države, pravne varnosti, delitve oblasti in temeljnimi načeli trajnostnega razvoja in varstva okolja.
2. Temeljna procesna predpostavka za vsebinsko obravnavo pobude je pristojnost. Skladno s prvim odstavkom 160. člena Ustave je Ustavno sodišče v postopku za oceno ustavnosti in zakonitosti predpisa med drugim pristojno odločati o skladnosti podzakonskih predpisov in predpisov lokalnih skupnosti z Ustavo in zakoni ter o skladnosti splošnih aktov, izdanih za izvrševanje javnih pooblastil, z Ustavo, zakoni in podzakonskimi predpisi. Po ustaljeni presoji Ustavnega sodišča je za presojo, ali je določen podzakonski akt predpis (splošni pravni akt), ključen materialni kriterij. Ustavno sodišče šteje za predpis akt, ki vsebuje splošne in abstraktne pravne norme,
s katerimi se urejajo pravice in obveznosti pravnih subjektov
, ali pravne norme, ki navzven povzročajo pravne učinke (t. i. eksterno delovanje).
[2]
Naravo predpisa ima lahko tudi le posamična določba znotraj izpodbijanega akta.
[3]
3. V skladu s tretjim odstavkom 91. člena ZUreP-3 se z javno objavo pobude za načrtovanje prostorske ureditve državnega pomena v prostorskem informacijskem sistemu začne postopek priprave DPN. Z Javnim naznanilom je Ministrstvo za naravne vire in prostor (v nadaljevanju MNVP) na podlagi te zakonske določbe obvestilo javnost o objavi pobude v postopku DPN za Jedrsko elektrarno Krško 2. Iz vsebine Javnega naznanila je razvidno, da ne vsebuje splošnih in abstraktnih pravnih pravil. Z njim je MNVP obvestilo javnost o objavi pobude, o trajanju javne objave in o načinu dajanja predlogov in pripomb k pobudi ter povzelo zakonsko ureditev ravnanja s prispelimi predlogi in pripombami javnosti. Ker Javno naznanilo po svoji vsebini torej nima značilnosti predpisa, temveč gre za obvestilo javnosti o začetku postopka priprave DPN, Ustavno sodišče ni pristojno za oceno njegove ustavnosti in zakonitosti. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnice in sodniki dr.
Matej Accetto
, dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik
[1]
Državni zbor je Aarhuško konvencijo ratificiral s sprejetjem Zakona o ratifikaciji Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah (Uradni list RS, št. 62/04, MP, št. 17/04 – MKDIOZ), spremembo Aarhuške konvencije pa z Zakonom o ratifikaciji spremembe Konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah (Uradni list RS, št. 11/10, MP, št. 1/10 – MSKIVOZ).
[2]
Primerjaj na primer odločbi Ustavnega sodišča št. U-I-170/16 z dne 6. 6. 2018 (Uradni list RS, št. 43/18, in OdlUS XXIII, 9), 7. točka obrazložitve, in št. U-I-463/06 z dne 18. 1. 2007 (Uradni list RS, št. 8/07, in OdlUS XVI, 5), 4. točka obrazložitve, ter sklepa Ustavnega sodišča št. U-I-11/25 z dne 11. 3. 2025, 2. točka obrazložitve, in št. U-I-110/95 z dne 26. 11. 1998 (OdlUS VII, 210), 8. točka obrazložitve.
[3]
Glej na primer sklep Ustavnega sodišča št. U-I-11/25, 2. točka obrazložitve.
⇒